Армянская фондавая біржа

**«Армя́нская фо́ндавая бі́ржа»** («АФБ») — біржа ў Ерэване, заснаваная ў лютым 2001 году.

На 2021 год месьцілася ў Цэнтральным раёне Ерэвану па вуліцы Васгэна Саркісяна, д. 26/1.

## Акцыі
На 2021 год «Армянская фондавая біржа» дапускала ў другасны сьпіс прадпрыемствы з вартасьцю паёў ад 500 млн драмаў (941 тыс. $), якія праіснавалі прынамсі 3 гады і мелі прынамсі 10% паёў у вольным абарачэньні. На вольны рынак біржы дапускалі прадпрыемствы з вэб-бачынай, на якой абнародавалі статут, і нязьменным складам управы цягам году. Агулам на «АФБ» гандлявалі акцыямі 10 прадпрыемстваў, зь іх 3-х у другасным сьпісе былі: «Арпа-Сэван» — зь 7 ліпеня 2001 году, «Арцаская ГЭС» (Сьцепанакерт, Нагорна-Карабаская Рэспубліка) — з 29 кастрычніка 2009 году і «Банк гаспадарчага разьвіцьця Армэніі» — з 30 траўня 2002 году. Паямі іншых 7 прадпрыемстваў гандлявалі на вольным рынку біржы: «Алмаз» — з 16 студзеня 2002 году, «Араратбанк» — з 12 чэрвеня 2008 году, «Аске» — з 30 красавіка 2020 году, «Ерэванскі завод шампанскіх вінаў» — з 15 кастрычніка 2001 году, «Ерэванскі ювэлірны завод» — з 1 кастрычніка 2001 году, «Завод чыстага жалеза» — зь 7 ліпеня 2001 году і «Унібанк» — зь 10 лютага 2016 году.

«Армянская фондавая біржа» брала за гандаль паямі прадпрыемстваў з другаснага сьпісу 0,1% ад сумы зьдзелкі з кожнага з бакоў і 0,2% пры гандлі на вольным рынку з кожнага з бакоў. Збор за гандаль аблігацыямі і валютай складаў 0,005% ад сумы. Таксама за гандаль пазыкамі зьбіралі 0,0003% ад іх сумы з памнажэньнем на лік дзён між зьдзелкай і выплатай пазыкі. Такі самы адсотак зьбіралі за дамовы перавыкупу і абмену.

## Сяброўства і ўдзел
На 2021 год сябрамі «Армянскай фондавай біржы» былі 24 прадпрыемствы, якія маглі гандляваць паямі, у тым ліку 16 банкаў: «Амэрыябанк», «Араратбанк», «Армбізнэсбанк», «Армэнброк», «Армянска-швайцарскі банк», «Арцахбанк», «Банк гаспадарчага разьвіцьця Армэніі», «Банк прамысловага будаўніцтва», «Біблас-банк Армэніі», «Будучы рынак капіталу», «Вымярэньне», «Ганконска-Шанхайскі банк Армэніі», «Земляробчы банк», «Зьнешгандальбанк Армэніі», «ІДбанк», «Інэкабанк», «Канвэрс Банк», «Паказальны капітал», «Рэнеса», «Тонтон», «Укладаньні Арабскага банку» (Ярданія), «Уласны капітал» (Ярданія), «Унібанк» і «Эвокабанк». Пры гэтым рынкаўтваральнікамі выступалі 9 з тых прадпрыемстваў, зь іх 7 банкаў: «Амэрыябанк», «Араратбанк», «Армэнброк», «Армянска-швайцарскі банк», «Банк прамысловага будаўніцтва», «Земляробчы банк», «Канвэрс Банк», «Рэнеса» і «Ўкладаньні Арабскага банку». Таксама ўдзельнікамі біржы былі яшчэ 4 установы: «Мелат Банк», Міждзяржаўны банк (Расея), Цэнтральны банк Рэспублікі Армэнія і Эўразійскі банк разьвіцьця (Казахстан). Гэтыя ўдзельнікі маглі гандляваць дзяржаўнымі аблігацыямі, замежнай валютай і пазыкамі.

## Мінуўшчына
13 лютага 2001 году Камісія па каштоўных паперах Армэніі паставіла на ўлік «Армянскую фондавую біржу» («АФБ»). 6 ліпеня 2001 году адбыўся 1-ы гандлёвы дзень на біржы. 29 верасьня 2002 году «АФБ» стала сябрам Міжнароднага аб’яднаньня біржаў краінаў СНД (Расея). 11 лістапада 2002 году «АФБ» уступіла ў Саюз эўразійскіх фондавых біржаў (СЭФБ; Турэччына). 15 лістапада 2005 году на біржы пачалі гандляваць замежнай валютай. 20 сьнежня 2005 году на «АФБ» разьмясьцілі 1-я карпаратыўныя аблігацыі. 1 студзеня 2006 году Цэнтральны банк Армэніі замяніў Камісію па каштоўных паперах Армэніі ў якасьці наглядальнай установы за рынкам каштоўных папераў. 11 кастрычніка 2007 году зацьвердзілі новы Закон Армэніі «Аб рынку каштоўных папераў». 9 лістапада 2007 году «АФБ» пераўтварылі з самакіравальнай установы ў адкрытае акцыянэрнае таварыства. 21 лістапада 2007 году Цэнтрабанк Армэніі і швэдзкая «Біржа апцыённых маклераў» («БАМ»; Стакгольм) заключылі дамову аб набыцьці паёў «Армянскай фондавай біржы» і «Цэнтральнага дэпазыторыя Армэніі». 7 студзеня 2008 году дамову паставілі на ўлік. 23 студзеня 2008 году пачаўся біржавы гандаль дзяржаўнымі аблігацыямі. 1 лютага 2008 году амэрыканская біржа «Насдак» (Нью-Ёрк) набыла швэдзкую «БАМ». 4 сьнежня 2008 году гандлёвы дзень для карпаратыўных каштоўных папераў павялічылі з 1-й гадзіны да 4-х. 15 сьнежня 2008 году запусьцілі рынак перазакупу і ручнога гандлю.

5 чэрвеня 2009 году біржа стала ўласьніцай 100% паёў ААТ «Цэнтральны дэпазыторый Армэніі». 2 красавіка 2009 году на біржы запусьцілі рынак міжбанкаўскіх пазыкаў. 24 верасьня 2012 году запусьцілі гандаль валютнымі аблігацыямі. 8 лістапада 2012 году адчынілі рынак пазыковых дамоваў. 26 лістапада 2012 году на біржы запрацаваў «Глябальны навінаправод» (Лос-Анджэлес, ЗША). 25 красавіка 2017 году на біржу перавялі аўкцыёны разьмеркаваньня і выкупу дзяржаўных аблігацыяў, якія раней праводзіў Цэнтрабанк Армэніі. У выніку такія аўкцыёны сталі праводзіць празь Сеціва для раздробных пакупнікоў. 16 траўня 2017 году СЭФБ (Турэччына) перамясьціла галаўную сядзібу ў Армэнію. 9 ліпеня 2019 году «АФБ» правяла аўкцыён, падчас якога прадалі дзяржаўных аблігацыяў на больш як 40 млрд армянскіх драмаў (84 млн даляраў ЗША). У 2019 годзе выручка «Армянскай фондавай біржы» вырасла да 827,727 млн драмаў (1,725 млн $), апэрацыйны прыбытак — да 201,124 млн драмаў (419 тыс. $), а чысты прыбытак — да 172,837 млн драмаў (360 тыс. $).

## Крыніцы

## Вонкавыя спасылкі
* 
* Аўкцыёны дзяржаўных аблігацыяў
* Штомесячныя бюлетэні
* Правілы абмену
* Навіны
* Справаздачы

Катэгорыя:Фондавыя біржы
Катэгорыя:Эканоміка Армэніі
Катэгорыя:Ерэван
Катэгорыя:Зьявіліся ў 2001 годзе